**Prifysgol Bangor**

**Adroddiad Blynyddol Taliadau 2023/24**

1. **Rhagarweiniad**

1.1 Cyngor Prifysgol Bangor yw corff llywodraethu pennaf y brifysgol fel y nodir yn Siarter y Brifysgol ac mae'n gyfrifol am weithredu pwerau'r brifysgol. Mae aelodau Cyngor y Brifysgol yn chwarae rhan allweddol yn y gwaith o yrru’r sefydliad yn ei flaen, gan lunio ei gyfeiriad strategol a’i genhadaeth a sicrhau bod rheolwyr y Bwrdd Gweithredol yn rhoi sicrwydd digonol i’r ymddiriedolwyr.

1.2 Mae is-bwyllgorau’r Cyngor yn cynorthwyo i roi sicrwydd i’r ymddiriedolwyr ledled strwythur llywodraethu’r brifysgol. Un o'r is-bwyllgorau hyn yw'r Pwyllgor Taliadau. Mae’r Pwyllgor Taliadau yn gyfrifol am adolygu a phennu’n flynyddol gyflogau, telerau ac amodau a, lle bo’n briodol, amodau diswyddo’r deiliaid swyddi uwch uchod (yr Is-ganghellor, aelodau o’r Bwrdd Gweithredol a staff ar gyflog o £100,000 a mwy).

1.3 Mae’r adroddiad hwn yn amlinellu cyfrifoldeb y Pwyllgor Taliadau a’i brif weithgareddau yn ystod y flwyddyn 23/24 ac yn adlewyrchu’r arweiniad ar adrodd a ddarparwyd gan y Pwyllgor Cadeiryddion Prifysgolion (CUC) yn y Cod Taliadau Staff Uwch ar gyfer Addysg Uwch

1. **Y Pwyllgor Taliadau**

2.1 Mae’r Pwyllgor Taliadau yn gyfrifol am bennu strategaeth wobrwyo’r brifysgol ac am bennu’r tâl a’r telerau a’r amodau ar gyfer yr Is-ganghellor ac uwch aelodau eraill o’r staff, (yn unol â’i gylch gorchwyl yn Atodiad 1).

2.2 Mae'r Pwyllgor Taliadau yn cynnwys aelodau lleyg annibynnol o'r Cyngor sy'n meddu ar wybodaeth ac arbenigedd perthnasol. Nid yw’r Is-ganghellor yn bresennol ar gyfer y trafodaethau a’r penderfyniadau ynglŷn â’i dâl ei hun, ac nid yw’n chwarae rhan yn y rhain. Mae’r aelodaeth fel a ganlyn:

* 4 aelod lleyg o'r Cyngor (bydd un ohonynt yn gadeirydd a bydd hefyd yn cynnwys Cadeirydd y Pwyllgor Cyllid)
* Cadeirydd y Cyngor
* Llywydd Undeb y Myfyrwyr

Y swyddogion fydd yn bresennol fydd yr Is-ganghellor, Ysgrifennydd y Brifysgol a’r Prif Swyddog Pobl a chefnogir y pwyllgor gan Ddirprwy Gyfarwyddwr Adnoddau Dynol.

2.3 Adolygir y cylch gorchwyl yn flynyddol yn unol â chanllawiau’r Pwyllgor Cadeiryddion Prifysgolion.

2.4 Mae'r pwyllgor wedi cytuno i gynnal cyfarfodydd ddwywaith bob blwyddyn academaidd, fel rheol; gellir trefnu cyfarfodydd ychwanegol lle bo angen.

2.5 Cyflwynir cofnodion nad ydynt yn gyfrinachol yng nghyfarfod nesaf y Cyngor.

1. **Y Drefn o ran Taliadau**

3.1 Mae gan y brifysgol raddfa gyflog ar gyfer graddfeydd 1-9 ac un arall i staff athrawol. Penodir staff uwch proffesiynol i gyflogau unigol. Mae'r amrywiol bolisïau a gweithdrefnau sy'n gysylltiedig â chyflog, dilyniant, cydnabyddiaeth a phensiwn ar gael ar wefan y brifysgol.

3.2 Mae staff sydd ar raddfa 1-9 ar golofn gyflog y Cytundeb Fframwaith Cenedlaethol ac yn dod o dan strwythur graddfeydd cyflog y brifysgol, lle ceir 9 graddfa. Cefnogir y graddfeydd hyn gan fethodoleg gwerthuso swyddi HERA (Dadansoddiad Rolau Addysg Uwch). Caiff staff ar raddfeydd cyflog y Cytundeb Fframwaith Cenedlaethol godiadau cyflog bob blwyddyn ar sail cynnydd mewn sgiliau, gwybodaeth a phrofiad, nes y byddant yn cyrraedd brig amrediad craidd y raddfa. Maent hefyd yn amodol ar unrhyw ddyfarniadau cyflog y cytunir arnynt yn genedlaethol.

3.3 Mae holl staff y brifysgol yn cael codiadau costau byw yn dilyn trafodaethau cyflog blynyddol a gynhelir gan Gymdeithas Cyflogwyr y Prifysgolion a'r Colegau (UCEA) ar ran prifysgolion.

3.4 Mae prosesau adolygu perfformiad a datblygiad (PDR) y brifysgol yn darparu sail i adolygu perfformiad a datblygiad staff.

3.5 Mae’r Polisi Dilyniant Cyflog a Chyflog Cysylltiedig â Chyfraniad, yr Adolygiad Cyflogau Staff Athrawol a’r Adolygiad Cyflogau Uwch Aelodau Staff, yn golygu y gall y brifysgol wobrwyo a chydnabod pob unigolyn a grŵp o staff sy’n gwneud cyfraniad eithriadol (parhaus neu unwaith) sy’n hyrwyddo’r nodau ac amcanion y brifysgol, y coleg, yr ysgol neu'r gwasanaeth proffesiynol, neu'n bodloni her weithredol eithriadol yn y tymor byr.

**4**. **Y Drefn o ran Taliadau Uwch**

4.1 Mae’r Pwyllgor Cadeiryddion Prifysgolion (CUC) wedi ymrwymo i hyrwyddo tryloywder ynglŷn â sut y defnyddir adnoddau yn y sector addysg uwch ac i sicrhau bod cyflog y staff uchaf mewn prifysgolion yn deg. Bu’n gweithio gyda’i aelodau, partneriaid a sefydliadau yn y sector i ddatblygu Cod Taliadau Uwch Aelodau Staff ar gyfer Addysg Uwch. Mae’r Cod Taliadau yn cynnwys tair egwyddor graidd: tegwch, annibyniaeth a thryloywder. Mae'r egwyddorion hyn yn allweddol i sicrhau bod lefelau cyflog yn rhesymol ac yn briodol, a hefyd yn galluogi rhanddeiliaid AU i fod yn hyderus bod adnoddau'n cael eu defnyddio'n effeithiol.

4.2 Caiff pob penderfyniad ac argymhelliad a wneir gan y pwyllgor eu harwain gan yr egwyddorion a amlygwyd uchod. Daw’r data sy’n cefnogi’r penderfyniadau hyn o’r canlynol:

* Arolwg Blynyddol Taliadau Uwch Aelodau Staff UCEA; ac
* Arolwg Cyflog Is-gangellorion y Pwyllgor Cadeiryddion Prifysgolion

Yn ogystal ag ystyried cyflogau uwch aelodau staff, caiff y Pwyllgor Taliadau fel rheol ddiweddariadau ar faterion sy’n ymwneud â thâl sy’n effeithio ar uwch aelodau staff a grwpiau staff eraill; fodd bynnag ni chynhaliwyd y rowndiau taliadau a chyfraniadau yn 21-22 (nac yn 18-19 ac 19-20) oherwydd yr heriau ariannol a oedd yn wynebu'r brifysgol a'r sector addysg uwch yn gyffredinol.

1. **Adroddiadau ar gyfarfodydd a gynhaliwyd yn 23-24**

Yn ystod 2023/24, cyfarfu'r pwyllgor dair gwaith. Y prif eitemau dan ystyriaeth oedd:

* Trosolwg ar brosesau talu uwch swyddogion
* Adolygiad cyflog staff athrawol 2020
* Adolygiad o gyflogau a lwfansau'r Bwrdd Gweithredol
* Adolygiad o gyflog yr Is-ganghellor a'i drefniadau cytundebol

1. **Camau gweithredu sydd eu hangen**

Gofynnir i'r pwyllgor nodi cynnwys yr adroddiad hwn a'i gyfeirio at y Cyngor i'w gymeradwyo

**Atodiad 1**

**PWYLLGOR TALIADAU**

**Aelodaeth**

*Ex-officio*

Cadeirydd y Cyngor

Cadeirydd y Pwyllgor Cyllid

Llywydd Undeb y Myfyrwyr

*Aelodau wedi eu penodi*

Dau aelod annibynnol o’r Cyngor a etholwyd gan y Cyngor (penodir cadeirydd y pwyllgor o blith y grŵp hwn)

*\*Swyddogion yn bresennol*

Yr Is-ganghellor

Prif Swyddog Pobl

Ysgrifennydd y Brifysgol

Dirprwy Gyfarwyddwr Adnoddau Dynol (Ysgrifennydd)

*\*Nid yw swyddogion sy'n bresennol yn aelodau o'r Pwyllgor Taliadau a dylent adael y cyfarfod pan drafodir eu cyflog.*

**Cylch Gorchwyl**

* Llunio ac adolygu’r strategaeth wobrwyo gyffredinol ar gyfer “uwch swyddogion” y brifysgol (diffinnir uwch swyddogion fel yr Is-ganghellor, aelodau’r Bwrdd Gweithredol a staff sydd ar gyflog o £100,000 a mwy).
* Adolygu a phennu cyflogau a thelerau cyflogaeth yr uwch swyddogion.

Wrth gynnal yr adolygiad uchod, bydd y pwyllgor yn ystyried fforddiadwyedd, cymesuredd â thâl aelodau staff eraill y brifysgol, perfformiad, gwybodaeth allanol gymharol ar dâl a gwybodaeth am gydraddoldeb, a chadw at yr egwyddorion sydd wedi eu cynnwys yng nghod tâl staff uwch addysg uwch Pwyllgor Cadeiryddion Prifysgolion sef:

* tâl teg a phriodol y gellir ei gyfiawnhau
* tegwch gweithdrefnol; a
* thryloywder ac atebolrwydd.
* Derbyn cofnodion y Grŵp Adolygu Cyflogau Staff Uwch, a all fod yn sail i benderfyniad y Pwyllgor Taliadau.
* Pennu taliadau diswyddo wrth derfynu cyflogaeth staff sy'n ennill cyflog sylfaenol cyfwerth ag amser llawn (CALl) o fwy na £100,000 y flwyddyn (heb gynnwys yr Is-ganghellor), a thaliadau diswyddo lle mae'r taliad i'r unigolyn yn fwy na £100,000, waeth beth fo cyflog yr aelod staff unigol.
* Caniatáu i'r Is-ganghellor amrywio cyflogau staff mewn swyddi pe ystyrir hynny’n angenrheidiol at ddibenion dal gafael ar staff. Caiff y pwyllgor wybod yn ei gyfarfod nesaf am unrhyw gyflogau y mae'r Is-ganghellor yn eu hamrywio yn y modd hwn.
* Rhoi awdurdod i'r swyddogion priodol addasu cyflogau staff o fewn ei gylch gorchwyl yn unol ag unrhyw ddyfarniad cyflog y cytunwyd arno'n genedlaethol, heb iddo gael ei gymeradwyo'n flaenorol gan y pwyllgor.
* Cynhyrchu adroddiad blynyddol ar daliadau blynyddol i'r Pwyllgor Enwebiadau a Llywodraethu, er mwyn rhoi sicrwydd i'r Cyngor bod y Pwyllgor Taliadau wedi cyflawni ei gyfrifoldebau'n effeithiol yn seiliedig ar y strwythur amlinellol a ddarparwyd gan y Pwyllgor Enwebiadau a Llywodraethu.